SET ปิดบวก 5 จุด รับ “ฟันโฟล์” ไหลเข้าต่อ – ความหวังแผนกระตุ้นศก.สหรัฐฯ
SET ปิดบวก 5 จุด รับ “ฟันโฟล์” ไหลเข้าต่อ – ความหวังแผนกระตุ้นศก.สหรัฐฯ
16 ธ.ค. 2563

ผู้สื่อข่าวรายงานว่า ดัชนีปิดวันนี้ที่ระดับ 1,482.09 จุด เพิ่มขึ้น 4.88 จุด (+0.33%) มูลค่าการซื้อขาย 106,421.94 ล้านบาท
10 หุ้นดันดัชนีวันนี้

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) กล่าวว่า ตลาดหุ้นไทยวันนี้แกว่งไซด์เวย์ มองตลาดอยู่ในช่วงปรับฐาน แม้จะมีหุ้นบางตัวที่ยังรีบาวด์ได้ต่อเนื่อง อย่างหุ้น BANPU, KBANK แต่ก็มีหุ้นที่ถูกขายออกมา อย่างหุ้น DELTA, CPALL ทำให้มองว่าเป็นการเปลี่ยนกลุ่มเล่นกันอยู่
ด้านตลาดหุ้นในภูมิภาคเอเชียส่วนใหญ่จะบวก เช่นเดียวกับตลาดในยุโรปที่เทรดบ่ายนี้ก็บวกกันได้ในทิศทางเดียวกับดาวโจนส์ที่ปรับขึ้นเมื่อคืนที่ผ่านมา จากความคาดหวังมาตรการกระตุ้นเศรษฐกิจของสหรัฐวงเงิน 9 แสนล้านดอลลาร์เพื่อเยียวยาผลกระทบจากการแพร่ระบาดของไวรัสโควิด-19 ซึ่งน่าจะตกลงกันได้
“ตลาดไม่มีปัจจัยใหม่เข้ามา หุ้นก็ปรับตัวขึ้นไป 25% แล้วเลยเกิดแรงขายทำกำไรในระยะสั้นหลังขึ้นแตะแนว 1,500 จุด แล้วยังไม่ผ่าน” นายมงคล กล่าว
อย่างไรก็ดี ตลาดฯยังมีความกังวลการแพร่ระบาดไวรัสโควิด-19 ในหลายประเทศ หลังจากที่มีจำนวนผู้ติดเชื้อเพิ่มขึ้น ซึ่งก็ต้องจับตาดูว่ามาตรการที่ออกมาจะทำได้แค่ไหน อีกทั้งให้ติดตามผลการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ซึ่งจะมีผลต่อความเคลื่อนไหวของตลาด ส่วนบ้านเราให้จับตานักลงทุนต่างชาติซื้อหรือขายในวันนี้ เพราะจะเป็นตัวแปรหลักของนักลงทุนในการลงทุน
แนวโน้มการลงทุนในวันพรุ่งนี้ (17 ธ.ค.) นายมงคล กล่าวว่า ตลาดฯคงจะแกว่งไซด์เวย์ในลักษณะปรับฐานอยู่ พร้อมให้แนวรับ 1,470 จุด ส่วนแนวต้าน 1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 4,445.69 ล้านบาท ปิดที่ 10.10 บาท เพิ่มขึ้น 1.00 บาท
CPALL มูลค่าการซื้อขาย 3,644.17 ล้านบาท ปิดที่ 62.75 บาท ลดลง 1.25 บาท
KBANK มูลค่าการซื้อขาย 3,146.56 ล้านบาท ปิดที่ 120.50 บาท เพิ่มขึ้น 3.50 บาท
BAM มูลค่าการซื้อขาย 2,944.31 ล้านบาท ปิดที่ 23.50 บาท เพิ่มขึ้น 0.60 บาท
PTTGC มูลค่าการซื้อขาย 2,763.85 ล้านบาท ปิดที่ 59.25 บาท ลดลง 0.25 บาท